
[bookmark: _npt86tgnwl3q]Asociația „Inima lor ca inima ta” lansează „Ateroscleroza – prevenirea primului eveniment. Un program CAREME” – o inițiativă de prevenție cardio-reno-metabolică adresată populației adulte
București, 19 iunie 2025 – Asociația „Inima lor ca inima ta” anunță lansarea oficială a programului „Ateroscleroza – prevenirea primului eveniment. Un program de prevenție CAREME”, o intervenție medicală integrată care vizează identificarea timpurie a riscului cardiovascular, renal și metabolic în rândul populației adulte, aparent sănătoase.
Proiectul se desfășoară în perioada 15 iunie 2025 – 28 februarie 2026 și are ca arie principală de desfășurare municipiul București și județele învecinate (Ilfov, Dâmbovița, Prahova, Giurgiu, Ialomița, Călărași), fără a fi limitat la acestea. Programul se adreseazǎ persoanelor cu vârsta peste 40 de ani, fără diagnostic anterior de boală cardiovasculară, diabet zaharat sau boală renală cronică, dar care prezintă factori de risc.
Programul include consultații multidisciplinare, investigații avansate și recomandări personalizate, având ca scop prevenirea apariției primului eveniment cardiovascular major. Acesta continuă direcția strategică începută în cadrul programului CARDIOPREVENȚIE 2024, evidențiind diferența semnificativă dintre riscul perceput de pacienți și riscul medical real, calculat obiectiv.

[bookmark: _wqcs33z1olo7]Printre obiectivele proiectului se numără:
· Realizarea a 100 de evaluări medicale complete, incluzând anamneză detaliată, examinare clinică, măsurători antropometrice (greutate, înălțime, IMC, circumferință abdominală), ECG, ecocardiografie standard, ecografie Doppler de vase cervicale și analize de sânge uzuale;
· Analiza integrată a rezultatelor și formularea unui plan personalizat de tratament și schimbare a stilului de viață, însoțit de consiliere privind riscurile cardiovasculare pe termen lung;
· Realizarea de investigații suplimentare (monitorizare ambulatorie a tensiunii arteriale/24h, teste ECG de efort standard și special, investigații imagistice extinse pentru alte teritorii vasculare, monitorizarea ritmului cardiac), pentru pacienții identificați cu risc crescut, în baza evaluării standard.
· Creșterea gradului de informare asupra bolilor cardiovasculare și impactului acestora asupra sănătății generale;
Echipa implicată în proiect este una multidisciplinară, incluzând medici cardiologi, nutriționiști, endocrinologi, neurologi, psihologi și personal medical mediu, alături de specialiști în analiză de date și comunicare științifică. 
Rezultatele estimate ale proiectului includ 85 de beneficiari unici, peste 100 de consultații și investigații medicale avansate, monitorizare post-intervenție și elaborarea unei baze de date cu scop științific. 
[bookmark: _2hah10bd0wkm]Informații suplimentare și formularul de înscriere sunt disponibile pe site-ul oficial al asociației: www.inimalor.ro.

